Holi Baibul Eksadas 15\nMosis en ola pipul bin preisim God\n1 Brom deya Mosis en ola Isreil pipul bin sing dijan nyuwan song blanga preisim YAWEI det trubala God.\n“Wi garra singim song langa YAWEI,\ndumaji im haibala,\nen im garram pawa detmatj.\nImbin tjakam ola hos en ola men langa solwoda.✡ Reb 15:3\n2 YAWEI im strongbala,\nen im oldei lukaftumbat wi.\nIm na bin seibum wi.\nIm na det God blanga wi,\nen wi garra preisim im.\nIm na det God blanga ola dedi blanga wi,\nen wi garra tok gudbalawei blanga im.✡ Saam 118:14; Aisai 12:2\n3 Im oldei win wen im fait.\nEn im neim YAWEI.\n4 Imbin tjakam ola solja blanga det king langa solwoda,\nen imbin tjakam ola bagi blanga olabat langa solwoda du.\nOla ami bin draunt.\nOla gudwan solja bin binij langa det Redsi.\n5 Det dipwan solwoda bin gaburrumap olabat,\nen deibin godan raitdan langa det bodam jis laiga ston.\n6 YAWEI, yu garram detmatj pawa langa yu bingga.\nIsibala yu gin binijimap ola enami blanga yu garram det pawa.\n7 Yu brabli strongbala,\nen yu brabli haibala du,\nen yubin binijimap detlot Ijip pipul hubin fait langa yu.\nWen yubin gitwail langa olabat,\nyubin binijimap olabat jis laiga faiya weya oldei barnimap draiwan gras.\n8 Yubin jandim win langa det solwoda,\nen det solwoda bin kadimat miselp.\nDet solwoda bin jandap jis laik dubala bigwan wol,\nen det graun bin go brabli adwan.\n9 Melabat enami bin tok,\n‘Wi garra ranimap en gajimap olabat,\nen wi garra pulumat olabat ola enijing.\nEbrijing wi wandim wi garra deigimbek garram wi,\nen wi garra deigimat wi naif en binijimap olabat.’\nLagijat na melabat enami bin tok.\n10 Bat yu, YAWEI,\nyubin jandim det win,\nen det solwoda bin gaburrumap olabat.\nDeibin godan jis laiga hebiwan ston insaid langa det dipwan solwoda.\n11 YAWEI, yu na det trubala God,\nen nomo eni drimin jidan seim laik yu.\nYu brabli difrin brom enibodi.\nNobodi garram pawa seim laik yu.\nNobodi kaan dum eni klebabala ting seim laik yu.\nNobodi kaan dum bigbala wek seim laik yu.\n12 Yu jis lidimap yu bingga,\nen det graun julurumap ola enami blanga yu.\n13 Yubin kipum det pramis blanga yu,\nen yubin seibum melabat.\nYubin bringimap melabat iya,\ndumaji yu laigim melabat.\nGarram yu pawa yu garra deigim melabat langa det kantri weya yubin pikimat blanga melabat.\n14 Wen ola najalot pipul garra irrim dis stori,\ndei garra bradin brabliwei.\nWen ola Filastain pipul garra irrim dis stori,\n15 En ola bosmen langa det kantri gulum Idam,\ndei garra bradin du.\nEn ola strongbala men langa det kantri gulum Moweb,\nEn ola pipul langa det kantri gulum Keinan,\ndei garra bradin du,\nen dei garra ranawei.\n16 YAWEI, wen ol detlot pipul irrim yu brabli strongbala,\ndei garra bradin detmatj,\nen dei kaan dum enijing raidap melabat gopas langa olabat,\ndumaji yu na bin deigidawei melabat brom det king.\n17 Wal yu garra deigim melabat langa det kantri,\nen yu garra pudum melabat langa det hil blanga yu.\nYAWEI, melabat garra jidan langa det pleis weya yubin pikimat blanga yu kemp.\nBos, melabat garra jidan langa det Serramoni Pleis weya yubin meigim garram yu ronwan bingga.\n18 YAWEI, yu na det wanbala trubala God,\nen yu garra jidan haibala king olagijawan.”\nLagijat na ola pipul bin sing, 19 afta detlot Isreil pipul bin wok thru langa det Redsi langa draiwan graun. Ola Ijip solja en hosis en bagi bin bulurrum olabat langa det Redsi, bat YAWEI bin draundim olabat garram det solwoda. 20 En afta det sista blanga Mosis en Eran neim Miriyam hubin speshalwan mesinja blanga God bin gedim wan lilwan dram gulum tembarin, en ola gel bin bulurrum im garram olabat tembarin, en deibin densdens, 21 en Miriyam bin sing dijan song.\n“Wi garra singim song langa YAWEI det trubala God,\nImbin tjakam ola hos en ola men langa solwoda.”\nBitawan woda bin meigim miselp gudwan woda\n22 Brom deya Mosis en detlot pipul bin gowei brom det Redsi, en deibin go langa det deset kantri gulum Shuya. Thrideis deibin wok langa det deset kantri, en dei nomo bin faindim eni woda, 23 en afta deibin kamat langa wan pleis weya deibin faindim woda. Bat det woda bin brabli bitawan, en dei nomo bin dringgim, en deibin gulum det pleis Mara, dumaji det woda bin oldei jidan bitawan.\n24 Wal ola pipul bin gitwail langa Mosis na, en deibin tok, “Wanim melabat garra dringgim?”\n25 Wal Mosis bin jingat langa YAWEI, en YAWEI bin shoum im wan lilwan wadi deya, en Mosis bin gajim det wadi, en imbin tjakam langa det woda, en det woda bin meigim miselp gudwan blanga dringgim.\nWal deya na langa det pleis YAWEI bin testim detlot Isreil pipul, en imbin gibit olabat dislot lowa na. 26 Imbin tok, “If yumob lisin langa mi brabliwei, en yumob dum wanim im rait langa mi, en yumob bulurrum ol dislot lowa main, wal ai kaan panishim yumob garram detlot seimwan trabul weya aibin panishim detlot Ijip pipul. Wal yumob garra duwit langa mi, dumaji mi na YAWEI, en mi na oldei meigim yumob gudbala.” Lagijat na YAWEI bin tok.\n27 Brom deya detlot Isreil pipul bin kipgon, en deibin kamat langa det wan pleis gulum Ilim. Det pleis bin abum 12 springwoda en 70 pamtri deya langa det pleis, en ola pipul bin kemp deya na.\n✡15:1 Reb 15:3\n✡15:2 Saam 118:14; Aisai 12:2